CELEX: 62017CN0097
Language: sk
Date: 2017-02-24 00:00:00
Title: Vec C-97/17: Žaloba podaná 24. februára 2017 – Európska komisia/Bulharská republika

18.4.2017   
            
            
               SK
            
            
               Úradný vestník Európskej únie
            
            
               C 121/17
            
         Žaloba podaná 24. februára 2017 – Európska komisia/Bulharská republika
   (Vec C-97/17)
   (2017/C 121/25)
   Jazyk konania: bulharčina
   
      Účastníci konania
   
   
      Žalobkyňa: Európska komisia (v zastúpení: P. Mihaylova, C. Hermes)
   
      Žalovaná: Bulharská republika
   
      Návrhy žalobkyne
   
   
               —
            
            
               určiť, že neklasifikovaním ornitologicky významnej oblasti „Rila“ ako osobitne chráneného územia v celom jej rozsahu, Bulharská republika neklasifikovala podľa počtu a veľkosti najvhodnejšie územia ako osobitne chránené územia na zachovanie druhov vtákov uvedených v prílohe I smernice 2009/147/ES (1) o ochrane voľne žijúceho vtáctva a že si z tohto dôvodu nesplnila povinnosti, ktoré jej vyplývajú z článku 4 ods. 1 tej istej smernice,
            
         
               —
            
            
               zaviazať Bulharskú republiku na náhradu trov konania.
            
         
      Žalobné dôvody a hlavné tvrdenia
   
   Vec sa týka ochrany početných druhov vtákov uvedených v prílohe I smernice 2009/147 a ich biotopu v horských masívoch Rila na juhozápade Bulharska. Ornitologicky významná oblasť „Rila“ je jedno z najdôležitejších území krajiny, ako aj Európskej únie, pre zachovanie viac ako 130 druhov hniezdiacich vtákov. 41 druhov je významných z dôvodu ochrany prírody na európskej úrovni a jeden z nich je ohrozený na celosvetovej úrovni.
   Podľa článku 4 ods. 1 smernice 2009/147 druhy uvedené v prílohe I sú predmetom zvláštnych opatrení týkajúcich sa ochrany ich biotopov, aby sa zabezpečilo ich prežitie a rozmnožovanie v areáli ich rozšírenia. Členské štáty tiež klasifikujú najmä podľa počtu a veľkosti najvhodnejšie územia ako osobitne chránené územia na zachovanie týchto druhov.
   Podľa Komisie Bulharská republika mala klasifikovať ornitologicky významnú oblasť „Rila“ ako osobitne chránené územie v celom jej rozsahu, ale doposiaľ to neurobila. Komisia predkladá dôkazy týkajúce sa dôležitosti ornitologicky významnej oblasti „Rila“, ktorá nebola klasifikovaná, z ornitologického hľadiska.
   
      (1)  Smernica Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva (Ú. v. EÚ L 20, 2010, s. 7).